Aldrig har politiet været mere populært i det vestlige Aarhus end nu.

På et borgermøde i sidste uge var der stort bifald til ordensmagten for indsatsen i sommer, da bandekonflikten ramte Gellerup-området.

Urolighederne ramte i forsommeren, da den københavnske bande Loyal to Familia forsøgte at få fodfæste i Aarhus. Det forsøgte politiet at forhindre ved slå hårdt ned på skyderier og uroligheder.

Og den indsats giver områdets beboere nu ordensmagten ros for.

- Politiets arbejde har gjort, at folk har følt sig meget trygge her i området i den tid, konflikten har varet. Det er stort for mig som beboer, siger Chadi Ali Kayed.

Under et beboermøde i sidste uge fik han hele salen til at klappe af politiet. På mødet var lokalpolitiets leder med for at gøre status på den dramatiske sommer.

I sine 32 år i Gellerupparken har Chadi Ali Kayed ikke oplevet en lignende indsats fra politiet, fortæller han.

- Politiet har gjort et kæmpe stykke arbejde i den her periode. Vi har ikke før set, at de kan sådan noget og tænker 'wauw - det er fedt, at politiet laver sådan en indsats for at skabe tryghed og sikkerhed for os', siger han.

Politi blev tidligere mødt med skepsis

Lederen af lokalpolitiet, Jens Espensen, er glad for, at borgerne i Gellerup sætter pris på deres arbejde.

Det har bestemt ikke altid været sådan. Da vi startede herude i 2007, blev vi mødt med stor skepsis. Jens Espensen, leder af lokalpolitiet

- Det har bestemt ikke altid været sådan. Da vi startede herude i 2007, blev vi mødt med stor skepsis. Men heldigvis har vi haft opbakning fra ledelsen til at fastholde indsatsen og stille og roligt arbejdet os frem mod det, vi har i dag - og vi er slet ikke færdige endnu, siger han.

Læs også : Langkærparken i Aarhus: Vi har været glade for visitationszonen

Anders Glahn - mangeårig fritids- og ungdomsskoleleder i Gellerup - mener, at politiet nu høster frugterne af ti års systematisk, intenst politiarbejde, hvor man har forsøgt at gøre sig selv til en del af boligområdet.

Politiarbejdet foregår blandt andet gennem Beredskabet - et netværk af professionelle, lokale borgere og foreninger, som er i tæt kontakt med hinanden.

Netværket bliver aktiveret ved konflikter som for eksempel bandekrigen, hvor politiet slår ned på de kriminelle, mens andre medlemmer af netværket i teams går rundt i hver deres område og holder øje med, hvad der sker og sørger for, at børn og unge bliver holdt væk fra urolighederne.

Nøglepersonerne i netværket er i nærmest daglig kontakt med hinanden.

Folk tror på, at de kan gøre en forskel

Samvirket i Gellerup og Toveshøj - et frivilligt netværk mellem foreninger, myndigheder og ildsjæle i området - samarbejder også med politiet.

Samvirket mødes hver tredje måned, hvor lederen af lokalpolitiet, Jens Espensen, har et fast punkt på dagsordenen, hvor han fortæller, hvordan han oplever situationen lige nu.

- Politiet er meget synligt og meget nærværende. De gør noget ved problemerne, og de deltager i de aktiviteter, der præger vores hverdag, og som beboerne er stolte af, siger Anders Glahn.

Han ser politiet som en rigtig god samspilspartner.

- De giver også folk mod på selv at gøre en forskel, selvom man er en enlig mor med otte børn, er man også med til at bidrage til festen, mener han.